Gennem live-transmissioner og en række øvrige klip på nettet under det kommende VM i floorball tager Dansk Floorball Union konsekvensen af tv's tilbageholdenhed.

Gennem pilotprojektet sport4u.dk håber unionen at åbne øjnene for dansk idræts muligheder med levende billeder på nettet. I hele verden kan interesserede følge samtlige A-gruppe-kampe live og se interviews og baggrundsindslag fra VM løbende. Efter VM vil erfaringerne med pilotprojektet komme hele den danske idrætsverden til gode i en offentligt tilgængelig afrapportering. - Det er første gang, en idrætsbegivenhed på dansk grund dækkes så tæt via web-tv. Dansk Ride Forbund og Dansk Orienterings-Forbund har haft fine erfaringer med web-tv, men kombinationen af live-streaming og on-demand-klip er noget helt nyt. Derfor er vi meget spændte på, hvordan folk tager imod portalen, fortæller projektansvarlig Martin Hedal